Diari Oficial de la Generalitat Valenciana


Sumari del DOGV 4869, del 25-10-2004 (2004/10082)

RESOLUCIÓ de 29 de setembre de 2004, de la directora general de Justícia, per la qual resol inscriure els Estatuts del Col·legi Territorial de Secretaris, Interventors i Tresorers d'Administració Local de la província d'Alacant al Registre de Col·legis Professionals i Consells Valencians de Col·legis Professionals, i se li assigna el número 99 de la Secció Primera del mencionat Registre.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4869

Data del DOGV
:   25-10-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/10375


Data del document
:   29-09-2004

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * Alacant
    * col·legi professional
    * professió administrativa
    * legislació
    * reglament intern

RESOLUCIÓ de 29 de setembre de 2004, de la directora general de Justícia, per la qual resol inscriure els Estatuts del Col·legi Territorial de Secretaris, Interventors i Tresorers d'Administració Local de la província d'Alacant al Registre de Col·legis Professionals i Consells Valencians de Col·legis Professionals, i se li assigna el número 99 de la Secció Primera del mencionat Registre. [2004/S10246]
  
Vist l'expedient de sol·licitud d'inscripció registral, instruït a instància de Francisco Guardiola Blanquer, en nom i representació i com a president del Col·legi Territorial de Secretaris, Interventors i Tresorers d'Administració Local de la Província d'Alacant, en què sol·licita la inscripció dels seus Estatuts basant-se en els següents
  
Fets
  
1. El president del mencionat col·legi va presentar, el 28 de desembre de 2002, la sol·licitud d'inscripció dels Estatuts de tal col·legi, aprovats en Junta General Extraordinària, de data 30 de novembre de 2002.
  
2. En exercici del control de legalitat establit per l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana, ha sigut revisat el text estatutari.
  
3. L'Il·lustre Col·legi Territorial de Secretaris, Interventors i Tresorers d'Administració Local de la província d'Alacant, ha presentat la versió definitiva dels seus Estatuts, en data 7 de juliol de 2004, i aporta estos en suport informàtic el 27 de setembre de 2004.
  
4. El text annex, objecte d'inscripció estatutària, queda incorporat íntegrament a la present Resolució, i es dóna ací per reproduït.
  
Fonaments de dret
  
Els Estatuts contenen totes les determinacions exigides en l'article 10 de la Llei 6/1997, de 4 de desembre, de Consells i Col·legis Professionals.
  
Tals Estatuts han sigut aprovats amb els requisits i les formalitats previstes en tal article, en els mateixos Estatuts del col·legi i en l'article 70 del Decret 4/2002, de 8 de gener, pel qual s'aprova el Reglament de la Llei de Consells i Col·legis Professionals.
  
L'expedient ha sigut tramitat pel Servici d'Entitats Jurídiques, adscrit a esta Direcció General de Justícia, de la Secretaria Autonòmica de Justícia i Interior, de la Conselleria de Justícia i Administracions Públiques, en virtut de les atribucions que té conferides pels Decrets 8/2004, de 3 de setembre, del president de la Generalitat Valenciana, i 113/2003, d'11 de juliol, sobre assignació de competències a les conselleries, i d'aprovació del ROF de la Conselleria de Justícia i Administracions Públiques, respectivament, i en relació amb la Llei 6/1997, de 4 de desembre, de Consells i Col·legis Professionals de la Comunitat Valenciana i l'esmentat Decret 4/2002, de 8 de gener, del Consell de la Generalitat Valenciana.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics i la resta de disposicions complementàries es dicta la següent resolució
  
Primer
  
Inscriure els Estatuts de l'Il·lustre Col·legi Territorial de Secretaris, Interventors i Tresorers d'Administració Local de la província d'Alacant al Registre de Col·legis Professionals i Consells Valencians de Col·legis Professionals, i se li assigna el número noranta-nou de la Secció Primera del mencionat Registre.
  
Segon
  
Publicar en el Diari Oficial de la Generalitat Valenciana els Estatuts per a general coneixement.
  
Contra esta resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà de la seua notificació, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
  
València, 29 de setembre de 2004.- La directora general de Justícia: Patricia Montagud Alario.
  
Estatuts del col·legi
  
Exposició de motius
  
Fins molt recentment el Col·legi era regit pel Reglament dels Col·legis de Secretaris, Interventors i Depositaris d'Administració Local, aprovat per la Resolució de la Direcció General d'Administració Local, de 2 de febrer de 1978, el text de la qual es va publicar en el Boletín Oficial del Estado, de 18 de febrer de 1978. Amb posterioritat, es va aprovar la Llei Valenciana 6/1997, de 4 de desembre, Reguladora dels Consells i Col·legis Professionals de la Comunitat Valenciana (BOE 07.01923), amb aplicació a tots els col·legis professionals i, més recentment, el Reial Decret 1.912/2000, de 24 de novembre (BOE, de 13.12.2000), que aprova els Estatuts Generals de l'Organització Col·legial de Secretaris, Interventors i Tresorers d'Administració Local. Esta norma entra en vigor l'endemà de la seua publicació, deroga el Reglament abans esmentat i, en l'article 6, sobre el sistema normatiu, indica que els col·legis territorials, que substituïxen els provincials, elaboraran els seus Estatuts, de conformitat amb la legislació autonòmica aplicable, i arreplegarà les peculiaritats organitzatives i professionals en el seu àmbit territorial.
  
Estatuts del Col·legi Territorial de Secretaris, Interventors i Tresorers d'Administració Local de la Província d'Alacant
  
CAPÍTOL I
  
Disposicions generals
  
Article 1. Àmbit d'aplicació
  
De conformitat amb el que disposen els articles 1 de la Llei 6/1997, de 4 de desembre, de Consells i Col·legis Professionals de la Comunitat Valenciana, i 6 dels Estatuts Generals de l'Organització Col·legial de Secretaris, Interventors i Tresorers d'Administració Local, aprovats pel Reial Decret 1.912/2000, de 24 de novembre, els presents Estatuts s'apliquen per als funcionaris d'administració local amb el caràcter d'habilitació nacional, en les seues diferents subescales de secretaria, intervenció tresoreria i secretaria intervenció, que ocupen places o llocs de treball en les distintes corporacions locals del territori de la província d'Alacant.
  
Article 2. Denominació
  
El col·lectiu de funcionaris d'administració local d'habilitació nacional de la província d'Alacant s'agrupa sota la denominació de Col·legi Territorial de Secretaris, Interventors i Tresorers d'Administració Local de la Província d'Alacant. D'ara en avant, només s'al·ludirà el col·legi.
  
Article 3. Seu col·legial
  
La seu oficial del Col·legi estarà ubicada a la ciutat d'Alacant; actualment ocupa un local de la seua propietat, situat al carrer Bailén 29, entresol esquerra.
  
Article 4. Naturalesa jurídica del col·legi
  
1. El col·legi és una corporació de dret públic, reconegut per la Constitució i emparat per l'ordenament jurídic, amb estructura interna i funcionament democràtics, i agrupa els funcionaris d'administració local amb habilitació de caràcter nacional descrits en l'article 1 d'estos Estatuts.
  
2. Com a tal Corporació està sotmesa al dret administratiu; excepte les qüestions d'índole civil o penal, atribuïdes a la jurisdicció ordinària, així com les de personal contractat sotmeses a la jurisdicció laboral.
  
Article 5. Personalitat jurídica
  
1. El col·legi té personalitat jurídica pròpia i plena capacitat d'obrar per al compliment dels seus fins. En la seua organització i funcionament gaudix de plena autonomia, en el marc dels Estatuts Generals i d'estos Estatuts.
  
2. El col·legi, com a representant dels col·legiats i per a la defensa dels interessos professionals, podrà adquirir, posseir, reivindicar, permutar, gravar i alienar tot tipus de béns, administrar-los i donar-los la destinació que millor convinga als interessos professionals i econòmics.
  
3. Podrà, així mateix, comparéixer davant dels tribunals i autoritats dels diferents ordes i graus de jerarquia per a l'exercici d'accions, excepcions i peticions que crea convenient en defensa de la professió, del seu patrimoni i, en general, dels drets que dimanen d'estos Estatuts i les disposicions concordants.
  
Article 6. Fins
  
1. Són fins essencials del col·legi:
  
a) La col·laboració amb les administracions públiques competents per a l'ordenació de la professió i el suport i manteniment del seu correcte exercici per part dels col·legiats
  
b) La representació de la professió i dels interessos generals dels col·legiats, especialment en les seues relacions amb les administracions i poders públics.
  
c) La defensa dels interessos corporatius d'estos.
  
2. El col·legi, a més dels fins essencials, perseguix altres d'interés general:
  
a) Donar suport i vigilar, dins del marc de les lleis i altres normes d'aplicació, l'exercici de l'activitat professional del col·legiat, i facilitar el coneixement i compliment de qualsevol tipus de disposicions que afecten la professió.
  
b) Vetlar perquè l'activitat professional siga l'adequada a la normativa legal.
  
c) Informar sobre les normes a elaborar per la conselleria competent sobre les condicions generals de l'exercici professional, i les funcions, els àmbits i el règim d'incompatibilitats dels col·legiats, així com les que puguen correspondre a altres administracions.
  
d) Col·laborar amb les institucions competents en l'assistència als municipis que no tinguen funcionaris a qui legalment els estiguen reservades determinades funcions, per mitjà de les fórmules que en cada cas es convinga.
  
3. L'exercici d'estos fins essencials pel col·legi s'entén sense perjuí de la competència de les administracions i poders públics per raó de la relació funcionarial o disposicions legals.
  
Article 7. Sistema normatiu
  
Sense perjuí de la seua subjecció a la legislació reguladora de la funció pública local, el col·legi és regit, en primer terme, per la legislació bàsica estatal en matèria de col·legis professionals i l'autonòmica dictada en el seu desenvolupament, i de conformitat amb estes pel sistema normatiu propi integrat per les disposicions següents:
  
a) Els Estatuts Generals de l'Organització Col·legial de Secretaris, Interventors i Tresorers d'Administració Local, aprovats pel Reial Decret 1812/2000, de 24 de desembre.
  
b) Els Estatuts del Consell Autonòmic que es constituïsca, d'acord amb la legislació autonòmica.
  
c) Els presents Estatuts.
  
d) La resta de l'ordenament jurídic en quant li siga aplicable.
  
Article 8. Relacions externes
  
Per raó de la matèria, sense perjuí de la representació que, a nivell estatal, tinga el Consell General de Col·legi Oficials de Secretaris, Interventors i Tresorers de l'administració Local, el Col·legi Territorial d'Alacant es relacionarà:
  
a) Amb l'administració General de l'Estat, a través del Ministeri d'Administracions Públiques.
  
b) Respecte a la Comunitat Valenciana, a través de la conselleria competent.
  
c) En quant fa referència a la resta d'Espanya, es mantindrà estreta relació de camaraderia i col·laboració amb l'esmentat Consell General, amb els altres col·legis territorials i autonòmics, i amb la Federació de Col·legis. Es formalitzaran, si cal, els corresponents acords entre els col·legis interessats.
  
CAPÍTOL II
  
Dels col·legiats
  
Article 9. Col·legiació
  
Al col·legi podran integrar-se de forma voluntària totes les persones pertanyents a l'escala de funcionaris d'administració local amb habilitació de caràcter nacional, en les seues diverses subescales de secretaria, intervenció tresoreria i secretaria intervenció, que exercisquen les seues funcions professionals a la província d'Alacant, siga quina siga la situació administrativa en què es trobe i la corporació, centre o entitat en què preste els seus servicis, sempre que la seua vinculació d'ocupació o servici corresponga a la seua pertinença a l'escala.
  
Article 10. Àmbit de col·legiació
  
Podran formar part voluntàriament del col·legi les persones relacionades en l'article anterior que, tenint o havent tingut alguna relació professional a la Comunitat Valenciana, es troben en les situacions següents:
  
a) Que estiguen en situació administrativa de servicis especials i mentre dure esta circumstància.
  
b) Al servici d'una comunitat autònoma.
  
c) Excedents en les seues diferents modalitats.
  
d) Suspenses de funcions.
  
e) Jubilades.
  
g) En expectativa de destinació.
  
h) Destituïdes del càrrec mentre dure esta situació.
  
i) Col·legiades d'altres províncies faltades d'òrgans de gestió.
  
Article 11. Classes de col·legiats
  
1. Els col·legiats poden ser-ho a títol d'exercidors, no exercidors, jubilats o d'honor.
  
2. Pertanyeran al Col·legi com a no exercidors, els funcionaris de l'escala de funcionaris d'administració local amb habilitació de caràcter nacional, en les distintes subescales, en situació de jubilats o excedent.
  
3. Podran ser nomenats membres d'honor les autoritats, corporacions, entitats, particulars i col·legiats en actiu, que hagueren contret mèrits respecte del col·legi, de l'organització col·legial en general o de l'escala., de conformitat amb el procediment regulat en els articles 66 i següents d'estos Estatuts
  
Article 12. Procediment d'ingrés
  
1. Produït el nomenament per a ocupar un lloc de treball dels reservats per als d'habilitació de caràcter nacional, dins del territori de la província, el funcionari podrà sol·licitar la col·legiació.
  
2. El nomenat adquirirà automàticament tots els drets i contraurà totes les obligacions establides en els presents Estatuts des del moment que es produïsca la col·legiació.
  
3. Si la col·legiació es produïx després del termini d'un mes, comptat des de l'endemà de la recepció del nomenament, la col·legiació haurà de ser acceptada de forma expressa per la Junta de Govern i els drets a concórrer amb veu i vot en les assemblees no serà efectiu fins al transcurs del termini de 6 mesos des de la incorporació al col·legi.
  
En cap cas no es podrà denegar la col·legiació als professionals que reunisquen els requisits establits en els Estatuts.
  
Article 13. Pèrdua de la condició de col·legiat
  
1. La condició de col·legiat es perdrà per les causes següents:
  
a) Defunció.
  
b) Incapacitat legal.
  
c) Expulsió a conseqüència de compliment de sanció disciplinària duta a terme pel col·legi.
  
d) Baixa voluntària comunicada per escrit.
  
e) Baixa forçosa per incompliment de les obligacions econòmiques.
  
2. La pèrdua de la condició de col·legiat no alliberarà del compliment de les obligacions vençudes.
  
Article 14. Efectes de la suspensió o inhabilitació
  
La suspensió o la inhabilitació de l'exercici professional no comprén necessàriament la pèrdua de la condició de col·legiat. La persona suspesa o inhabilitada podrà continuar pertanyent al col·legi, amb la limitació de drets que la causa o els acords de suspensió o de la inhabilitació hagen produït.
  
La suspensió o inhabilitació haurà de comunicar-se al Consell General de Col·legis i a l'Autonòmic.
  
Article 15. Domicili dels col·legiats
  
Cada col·legiat comunicarà al col·legi el seu domicili per a la notificació a tots els efectes col·legials. Així mateix, ha de ser comunicat expressament qualsevol canvi de domicili social.
  
A falta de comunicació expressa als mers efectes de col·legiació, es reputarà com a domicili el lloc on s'ubique el lloc de treball.
  
Article 16. Drets dels col·legiats
  
a) Són drets dels col·legiats obligatoris:
  
1. Concórrer, amb veu i vot, a les assemblees.
  
2. Elegir i ser elegit per a càrrecs directius en les condicions que assenyalen estos Estatuts.
  
3. Ser emparat pel col·legi en quant afecte la seua condició de funcionari.
  
b) Són drets de tots els col·legiats:
  
1. Dirigir-se als òrgans de Govern, formular peticions i queixes, i demanar informació sobre l'activitat col·legial.
  
2. Requerir la intervenció del col·legi, o el seu informe, quan procedisca.
  
3. Gaudir de les concessions, beneficis, drets i avantatges que s'atorguen als col·legiats en general, per a si o per a les seues famílies.
  
Article 17. Obligacions dels col·legiats
  
1. Són deures generals dels col·legiats:
  
a) Sotmetre's a la normativa legal i estatutària, a les normes i usos propis de la deontologia professional i al règim disciplinari col·legial.
  
b) Observar una conducta digna de la seua condició i del càrrec que exercisca i exercir este amb honradesa, zel i competència.
  
c) Establir, mantindre i estretir les relacions d'unió i camaraderia que han d'existir entre tots els funcionaris que formen l'escala.
  
2. Són obligacions especials dels col·legiats:
  
a) Contribuir puntualment al sosteniment econòmic del col·legi.
  
b) Declarar degudament la seua situació administrativa i els altres actes que li siguen requerits en la seua condició de funcionari d'administració local amb habilitació de caràcter nacional, relatius als seus drets i obligacions col·legials.
  
c) Acatar i complir els acords que adopten els òrgans corporatius en l'esfera de la seua competència.
  
d) Comunicar al col·legi respectiu la seua presa de possessió i cessament, així com quantes circumstàncies d'orde professional siguen requerides per a al compliment de les funcions col·legials.
  
Article 18. Incompliment d'obligacions econòmiques
  
L'incompliment d'obligacions econòmiques amb el col·legi, comportarà la suspensió inicial dels drets reconeguts en estos Estatuts i, posteriorment, la baixa com a col·legiat.
  
La suspensió inicial dels drets, que haurà de ser comunicada individualment, s'acordarà per la falta de pagament de les quotes corresponents al padró anterior a què en cada moment estiga al cobrament. Respecte a les altres obligacions econòmiques, exigirà el previ requeriment de pagament dels retards i advertència prèvia de suspensió, en cas d'impagament en el termini d'un mes.
  
Perquè la baixa forçosa per incompliment de les obligacions econòmiques siga efectiva, caldrà la instrucció d'un expedient sumari, descrit en l'article 76 d'estos Estatuts.
  
TÍTOL II
  
Organització, funcionament i competències
  
CAPÍTOL I
  
Organització interna
  
Article 19. Organització bàsica
  
Les competències atribuïdes al col·legi es distribuïxen segons la mateixa organització interna, de conformitat amb el següent organigrama bàsic:
  
a) Assemblea General de col·legiats.
  
b) Junta de Govern.
  
c) President.
  
Article 20. Assemblea General de col·legiats
  
1. L'Assemblea General dels col·legiats és l'òrgan suprem d'expressió de la voluntat del col·legi; és regida pels principis de participació igual i democràtica de tots els col·legiats. La participació en l'assemblea serà personal, i podrà ser també per representació o delegació.
  
2. Són competències pròpies i exclusives de l'Assemblea General:
  
a) Aprovar els Estatuts i el Reglament de Règim Interior del col·legi, sense perjuí de la facultat de la Junta de Govern per a aprovar les corresponents normatives de desenvolupament.
  
b) Aprovar definitivament la liquidació dels pressupostos i els comptes de despeses i ingressos de cada exercici vençut.
  
c) Autoritzar els actes de disposició dels béns immobles propis i drets reals constituïts sobre estos, així com de la resta de béns patrimonials propis que figuren inventariats com de considerable valor.
  
d) Controlar la gestió de la Junta de Govern, demanar informes i, si és el cas, adoptar les oportunes mocions.
  
Article 21. Junta de Govern
  
1. La Junta de Govern és l'òrgan d'administració i direcció del col·legi que exercix les competències que no estiguen reservades a l'Assemblea General conforme a l'article anterior, ni assignades específicament pels Estatuts a altres òrgans col·legials.
  
2. Per tal de garantir la representació de les tres subescales, la Junta de Govern s'integra per 10 membres, amb la composició següent:
  
1) Quatre de secretaria, dos de la categoria d'entrada, i dos de la superior.
  
2) Quatre d'intervenció tresoreria, de què dos exerciran el lloc de treball d'interventor i altres dos el de tresorer.
  
3) Dos de secretaria intervenció.
  
3. Dins de la subescala d'intervenció tresoreria estan incloses, a més de les dos categories d'entrada i superior, el col·lectiu d'interventors no integrats i tresorers no integrats.
  
Dins de la subescala de secretaria intervenció estan inclosos, a més, els col·lectius de secretaris de segona no integrats; els secretaris de tercera no integrats, i els secretaris d'ajuntament a extingir.
  
4. La Junta elegirà, d'entre els seus membres, el president, vicepresident, secretari, vicesecretari, interventor i tresorer. La resta de membres de la Junta de Govern tindran la condició de vocals i exerciran les delegacions que se'ls assignen.
  
Article 22. El president
  
1. El president ostenta la representació legal del col·legi, presidix l'Assemblea General i Junta de Govern, vetlarà per la deguda execució dels acords d'ambdós i, en els casos d'urgència, adoptarà les mesures procedents de què donarà compte a l'òrgan competent.
  
2. En cas d'absència, malaltia o vacant del president, serà substituït, amb plenes atribucions, pel vicepresident,
  
3. Si per circumstàncies especials en un moment concret no hi haguera president i tampoc vicepresident, degudament nomenat per a exercir les funcions, quedarà circumstancialment habilitat com a president el membre de més edat de la Junta de Govern.
  
Article 23. Altres òrgans
  
La Junta de Govern podrà acordar, a més, la constitució i nomenament de comissions informatives, o col·laboradores, i indicar les seues funcions i règim de treball. Igualment, podrà designar delegats comarcals, amb les competències que en cada cas s'assignen.
  
CAPÍTOL II
  
Elecció de membres directius
  
Article 24. Convocatòria
  
1. Les eleccions per a la designació de les juntes de Govern s'ajustaran al principi de lliure i igual participació dels col·legiats. La convocatòria de les eleccions i les normes complementàries seran acordades per la Junta de Govern i executades pel president del col·legi. L'anunci de convocatòria es publicarà en el Butlletí Oficial de la Província d'Alacant.
  
Un exemplar de la convocatòria i dels censos electorals, romandrà exposat a la seu del col·legi a disposició i examen dels col·legiats.
  
Article 25. Duració del mandat
  
Els càrrecs de la Junta ho seran per un termini de 4 anys, transcorreguts els quals es renovaran, d'acord amb les previsions dels presents Estatuts.
  
Una vegada presa possessió, la baixa en el servici actiu o el canvi de categoria o lloc de treball, no comportarà l'immediat cessament de la Junta. La provisió de vacants, abans de l'expiració de mandats, s'ajustarà al procediment descrit en l'article 36.
  
Article 26. Electors
  
Tots els col·legiats tenen la condició d'electors; tant per a exercir el dret a vot com, conforme als Estatuts, per a presentar candidat. Però caldrà que, en la data de la convocatòria de les eleccions, el col·legiat no tinga deutes pendents amb el col·legi per quotes col·legials posades al cobrament i anteriors a l'últim padró.
  
La Junta de Govern elaborarà el cens electoral referit al mateix dia de l'acord de convocatòria; els electors s'agruparan segons les subescales descrites en l'article 21. Si el col·legiat pertany a més d'una subescala, s'optarà per aquella en què ocupe el lloc de treball.
  
Article 27. Les candidatures
  
1. Les candidatures estaran formades per col·legiats de les diferents escales i subescales amb la composició descrita en l'article 21 o, si és el cas, per a cobrir les vacants que es produïsquen. No obstant, tot col·legiat pot presentar la seua individual candidatura per a un càrrec determinat.
  
Les candidatures completes han de ser presentades, almenys, per dos col·legiats de cada una de les subescales, exclosos els mateixos candidats.
  
El candidat individual requerirà ser presentat per cinc col·legiats.
  
2. Per a ser candidat o formar una candidatura es requerix:
  
a) Ser elector i pertànyer a una de les subescales de funcionaris d'administració local amb habilitació de caràcter nacional
  
b) Estar col·legiat a Alacant amb l'antiguitat d'un any.
  
c) No estar inhabilitat o suspens de col·legiació.
  
d) No tindre pendent de pagament quota ordinària o extraordinària
  
3. Dins dels 15 primers dies hàbils següents a la publicació de la convocatòria i durant l'habitual horari d'obertura del col·legi, podran presentar-se a la seu col·legial candidatures per a l'elecció.
  
Article 28. Proclamació de candidats
  
1. A les 17.00 hores del cinqué dia laborable següent al de finalització del termini de presentació de candidatures, la Junta de Govern examinarà i comprovarà les presentades, i la qualitat dels electors elegibles, dels proponents i dels candidats, i farà la proclamació d'estos.
  
Als candidats que ho demanen, se'ls entregarà certificat de l'acord de proclamació. L'esmentat acord haurà d'incloure una relació nominal de les candidatures i dels candidats proclamats.
  
2. La proclamació de candidats equival a l'elecció com a membre de la Junta de Govern en el cas que la composició numèrica de la candidatura presentada no excedisca del nombre de vacants i s'adeqüe a estes. En tal supòsit, la Junta proclamarà l'elecció.
  
Article 29. Mesa electoral
  
La Junta de Govern, el mateix dia de la proclamació de candidats, per insaculació triarà la Mesa Electoral, que estarà formada per un representant de cada subescala.
  
Serà president de la Mesa el de més edat, i secretari, el de menys edat, i actuaran la resta com a escrutadors. Juntament amb els titulars es designaran els suplents necessaris.
  
Article 30. Local i dia de la votació
  
La votació se celebrarà a la seu del col·legi i tindrà una duració de tres hores a partir de l'hora de començament que indique la Junta de Govern en l'acte de la convocatòria.
  
La votació se celebrarà el dia que determine la Junta, entre els 30 i els 40 dies hàbils, comptats a partir de l'endemà de la publicació de la convocatòria en el Butlletí Oficial de la Província d'Alacant.
  
Els candidats proclamats tindran dret a presenciar totes les operacions electorals per ells mateixos o per mitjà d'apoderats; a nomenar un interventor i un suplent; a formular reclamacions que caldrà fer constar en acta, i a formular els recursos que creguen convenients.
  
Article 31. Votacions i incidències
  
1. Una vegada proclamats els candidats, es formarà una llista, ordenada alfabèticament, per subescales, categories i llocs de treball.
  
El vot s'exercirà personalment o per correu, d'acord amb les normes electorals complementàries a este efecte per a garantir la seua autenticitat. La votació serà secreta i cada elector podrà triar per cada grup a tants candidats com puguen integrar-se en la Junta de Govern.
  
2. Seran nul·les les paperetes que continguen qualsevol inscripció diferent de les marques amb què s'hagen d'indicar els candidats elegits, així com aquelles que continguen més de dos marques o figuren com a elegits més candidats de què corresponen a cada grup.
  
3. El president de la Mesa tindrà plenes atribucions per a mantindre l'orde de l'acte de les eleccions, i per a resoldre, en primera instància, les reclamacions, dubtes o incidents que puguen presentar-se.
  
Article 32. Escrutini
  
L'escrutini serà realitzat per la Mesa Electoral nomenada de conformitat amb els Estatuts i les normes complementàries. La Mesa, que amb estos efectes tindrà la condició de Junta Electoral, farà la proclamació dels elegits entre els que hagen obtingut un nombre més gran de vots vàlids.
  
Totes les resolucions que adopte el president o la Mesa, en els casos establits en els presents Estatuts, podran ser objecte de recurs en el termini de 2 dies hàbils davant de la Junta de Govern.
  
Article 33. Recursos electorals
  
Contra els actes de la Junta de Govern procediran, si cal, els recursos establits en l'article 109 i concordants de la Llei Orgànica del Règim Electoral general 5/1985, de 19 de juny.
  
Article 34. Possessió dels càrrecs
  
1. La possessió dels càrrecs directius es realitzarà, normalment, a la seu del col·legi, i en una reunió extraordinària convocada pel president de la Junta de Govern cessant. S'entregarà a cada possessionat una credencial acreditativa de la seua elecció, possessió, càrrec assignat i duració d'este. L'acte de possessió es realitzarà en el termini màxim de 15 dies, a partir de la proclamació dels elegits per la mesa electoral.
  
2. Una vegada possessionats els membres de la Junta procediran a elegir entre ells un president, vicepresident, secretari, vicesecretari, interventor i tresorer.
  
Tots els membres de la candidatura poden ser candidat als càrrecs de la Junta, tan sols es requerirà la majoria dels vots.
  
3. Una vegada presa possessió del càrrec, la baixa en el servici actiu de la província, o el canvi de categoria o lloc de treball, comportarà, com a conseqüència immediata, el cessament de la Junta. La vacant o vacants es cobriran conforme al que disposa l'article 36.
  
4. Amb la presa de possessió del nou president, cessa automàticament l'anterior i la seua Junta de Govern.
  
Els nomenaments seran comunicats en el termini de 10 dies, a partir de la presa de possessió, a les administracions de l'Estat i de la Comunitat Autònoma Valenciana, i al Consell General i a l'Autonòmic de Secretaris, Interventors i Tresorers de l'administració Local.
  
Article 35. La moció de censura
  
1. La moció de censura a la Junta de Govern es presentarà per escrit dirigit a la Presidència i firmat, almenys, pel 25 per 100 dels electors. S'exposaran els motius en què es funda i la proposta de candidatura.
  
El president, en el termini d'un mes, ha de convocar Assemblea General Extraordinària i esta celebrarà sessió dins dels trenta dies naturals a la data de la convocatòria.
  
2. Perquè prospere la moció ha de ser aprovada per la majoria absoluta legal dels membres que integren l'Assemblea General.
  
Si la moció de censura és aprovada, la candidatura proposada queda automàticament proclamada i els seus membres integren la nova Junta de Govern. En el supòsit de no ser aprovada, els col·legiats que la van firmar no podran presentar una altra dins del mateix mandat.
  
Article 36. Cessament i provisió de vacants
  
1. Els membres de la Junta cessaran per alguna de les causes següents:
  
a) Expiració de mandat
  
b) Renúncia motivada d'este.
  
c) Sanció disciplinària per falta greu o molt greu, o sentència ferma que comporte la inhabilitació per a l'exercici de càrrecs públics.
  
d) Pèrdua de la condició de col·legiat per trasllat a una altra província, en virtut de nomenament de qualsevol classe.
  
e) Per excedència voluntària.
  
f) Moció de censura.
  
2. Quan, abans d'expirar el mandat, es produïsca una o diverses vacants de membres de la Junta o la quarta part del cens electoral corresponent a una subescala o categoria al·legue estar sense representació, es podrà formular proposta escrita de col·legiat o col·legiats per a completar la Junta; esta s'inclourà en l'orde del dia de la primera sessió ordinària o extraordinària a celebrar per l'Assemblea General. Quedarà elegit el col·legiat o la candidatura que haguera obtingut nombre més gran de vots; els empats es dirimiran a favor del candidat o cap de candidatura de més edat.
  
Els membres de la Junta elegits prendran possessió immediata dels càrrecs i hi romandran fins al final del mandat de la Junta.
  
CAPÍTOL III
  
Funcions i atribucions
  
Article 37. Assemblea General
  
Competix al col·legi, dins del seu àmbit territorial, l'exercici de les funcions consignades en la legislació bàsica estatal i autonòmica sobre col·legis professionals i, en particular, de les següents:
  
a) Complir i fer complir als col·legiats les lleis generals i les especials, els estatuts i reglaments de règim interior, així com les normes i decisions adoptades pels òrgans col·legiats.
  
b) Vetlar per l'exacte compliment dels deures professionals dels col·legiats, per la seua ètica i dignitat professional.
  
c) Tutelar i defendre els drets i interessos que afecten l'escala i subescales i els dels funcionaris pertanyents a estes; ostentar la representació i exercir la defensa d'uns i altres davant l'administració, institucions, tribunals i particulars, amb legitimació per a ser part en tots els litigis que afecten els interessos professionals.
  
d) Aprovar els seus Estatuts, de conformitat amb el que disposa la respectiva legislació bàsica estatal o autonòmica
  
e) Conéixer els recursos que s'interposen contra els acord dels seus òrgans do govern, de conformitat amb el que disposa el títol IV.
  
f) Mantindre i estretir la unió, camaraderia i harmonia entre tots els col·legiats.
  
g) Estimular i facilitar el perfeccionament professional dels col·legiats, bé siga directament, o col·laborant amb altres centres d'investigació i formació, organitzar activitats i servicis comuns d'interés per als col·legiats, de caràcter professional, formatiu, cultural, assistencial, de previsió i anàlegs.
  
h) Divulgar les disposicions legals i les instruccions i ordes de les autoritats per al millor coneixement i compliment pels col·legiats i informar estos de totes les qüestions que puguen afectar-los en l'àmbit professional.
  
i) Impulsar, a través de publicacions, conferències i quants mitjans procedisquen, l'estudi del dret i tècniques d'administració que afecten els professionals col·legiats; així com col·laborar quan siguen requerits en la formació de les autoritats i càrrecs en relació amb les matèries pròpies de les funcions que exercisquen.
  
j) Assessorar les autoritats i corporacions en les qüestions relacionades amb l'escala i subescales. Evacuar els informes, dictàmens i consultes pertinents.
  
k) Mantindre relacions permanents d'informació i comunicació amb el Consell General i, si és el cas, amb el Consell Autonòmic de Col·legis.
  
1) Quantes altres funcions redunden en benefici dels interessos professionals dels col·legiats.
  
ll) Nomenar membres d'honor del col·legi o atorgar la pertinent distinció honorífica.
  
m) Concedir ajudes i socors segons els crèdits pressupostaris.
  
n) Acordar actes de contractació que excedisquen dels crèdits pressupostats.
  
nn) Aprovar les memòries anuals del secretari i de l'interventor.
  
o) Aprovar el pressupost i els comptes del col·legi.
  
p) Fiscalitzar l'actuació de la resta d'òrgans del col·legi.
  
q) Determinar les quotes de qualsevol tipus a abonar pels col·legiats, i establir un màxim i un mínim, la determinació concreta del qual serà fixada per la Junta de Govern, dins dels límits autoritzats per l'Assemblea.
  
r) Adoptar els acords que calguen per a la bona administració del col·legi, que la Presidència o la Junta sotmeten al seu coneixement i resolució.
  
s) Aprovar i modificar els Estatuts.
  
t) L'adquisició i venda de béns immobles i la constitució d'hipoteques i servituds sobre estes.
  
u) Com a òrgan sobirà, tindrà coneixement de totes les qüestions que afecten la vida del col·legi.
  
Article 38. De la Junta de Govern
  
La Junta de Govern tindrà les atribucions i facultats següents:
  
l) Determinar el règim interior del col·legi i les seues oficines.
  
2) Acordar les peticions, propostes i informes que siguen necessaris enviar a autoritats o organismes oficials.
  
3) Designar delegats comarcals.
  
4)) Designar ponències o comissions, temporals o permanents per a estudiar, informar o intervindre en la redacció de projectes i informes, o bé en l'estudi de qüestions d'interés col·legial.
  
5) Concedir ajudes, dins dels crèdits pressupostats.
  
6) Acordar els actes de contractació i disposició necessaris, dins dels crèdits pressupostats.
  
7) Formar la plantilla, i si cal, els escalafons de personal de col·legi i nomenar-lo, sancionar-lo i separar-lo d'acord amb les disposicions vigents.
  
8) Aprovar els pressupostos, les seues modificacions i visar els comptes.
  
9) Determinar les quotes col·legials de qualsevol tipus, dins dels límits aprovats per l'Assemblea General.
  
10) Proposar la modificació d'estos Estatuts a l'Assemblea.
  
11) Perseguir l'intrusisme davant dels tribunals competents i evitar la competència deslleial.
  
12) Adoptar qualsevol resolució urgent en defensa dels interessos del col·legi o d'algun col·legiat, sense perjuí de donar compte a l'Assemblea en la primera sessió que se celebre.
  
13) Decidir respecte a l'admissió de membres voluntaris del col·legi.
  
14) Aprovar el cens col·legial i les seues modificacions.
  
15) Aprovar els padrons de quotes i les seues modificacions.
  
16) Exercir les facultats disciplinàries respecte als col·legiats, d'acord amb la normativa continguda en estos Estatuts, i nomenar instructor de l'expedient o ratificar, si és el cas, el designat per la Presidència.
  
17) Proposar el nomenament de membres d'honor del col·legi o una altra distinció honorífica.
  
18) Determinar les entitats bancàries o d'estalvis on s'òbriguen els comptes corrents o d'estalvis del col·legi.
  
19) Vetlar molt especialment el compliment per part dels col·legiats de les obligacions generals i especials que els corresponen segons l'article 7 d'estos Estatuts.
  
Article 39. El president
  
Correspon al president, com a òrgan rector del col·legi, les atribucions i facultats següents:
  
l) Tindre, en tot moment, la representació plena del col·legi davant de qualsevol classe d'autoritats, organismes, tribunals, entitats, corporacions i particulars.
  
2) Convocar, presidir, obrir i alçar les sessions ordinàries i extraordinàries de la Junta de Govern i de l'Assemblea, canalitzar les deliberacions i evitar que es tracten altres assumptes que no figuren en l'orde del dia.
  
3) Executar els acords de la Junta i de l'Assemblea.
  
4) Adoptar, en cas d'urgència, les resolucions provisionals necessàries, i donar compte a l'òrgan competent en la primera sessió que se celebre.
  
5) Designar representants del col·legi per a tribunals, comissions i organismes.
  
6) Disposar la incoació d'expedients disciplinaris, decretar la suspensió preventiva del personal al servici del col·legi i imposar, si cal, la sanció d'advertència.
  
7) Amonestar els col·legiats que incomplisquen els seus deures.
  
8) Ordenar el pagament a càrrec dels fons col·legials.
  
9) Disposar de fons junt amb l'interventor o el tresorer.
  
10) Decidir quina tramitació s'ha de donar als assumptes per al seu millor i diligent tràmit.
  
11) Vetlar per a l'exacte compliment de les disposicions legals que afecten les professions dels col·legiats, i del que es preveu en estos Estatuts.
  
12) Decidir, amb vot de qualitat, els empats que es produïsquen en qualsevol tipus de votació si ho considera convenient.
  
13) Assistir, en representació del col·legi, a les reunions del Consell General en Ple del col·legi Nacional i a les del Consell de col·legis de la Comunitat Valenciana, així com a les reunions de les entitats i organismes de la professió, dins i fora de Comunitat, i es podrà delegar per a esta representació qualsevol altre membre de la Junta de Govern.
  
14) Amb caràcter residual, totes les no-atribuïdes expressament a la Presidència o bé a l'Assemblea General o la Junta de Govern.
  
Article 40. Competència del secretari
  
Són funcions essencials del secretari
  
a) Portar els llibres d'actes, que reflectiran amb exactitud les reunions dels distints òrgans col·legials.
  
b) Rebre i tramitar tots els documents que entren, i retre compte al president.
  
c) Autoritzar, amb el vistiplau del president, les credencials dels càrrecs directius i del personal empleat del col·legi, amb referència als corresponents acords de designació.
  
d) Expedir amb el vistiplau del president, certificats d'extrems que obren en documents confiats a la seua custòdia.
  
e) Formular la memòria anual sobre el desenvolupament del col·legi, per a coneixement general dels distints òrgans d'este.
  
f) Dirigir i vigilar els registres i fitxers de col·legiats, i procurar que es troben sempre al dia.
  
Article 41. Funcions de l'interventor
  
Competix a l'interventor:
  
a) Redactar l'avantprojecte de pressupost del col·legi.
  
b) Expedir els manaments de pagaments i ingressos que, d'acord amb el pressupost, acords i resolucions adoptats, procedisquen.
  
c) Proposar al president els projectes d'habilitació de crèdits o suplements i increments d'ingressos, quan calga.
  
d) Portar els llibres de comptabilitat corresponents.
  
e) Formular la memòria anual sobre la situació econòmica del col·legi.
  
f) Expedir certificats amb referència als documents la custòdia dels quals li competix.
  
g) Disposar de fons junt amb el president o el tresorer.
  
Article 42. Funcions del tresorer
  
Competix al tresorer:
  
a) Custodiar els fons que li estiguen encomanats,
  
b) Efectuar els pagaments i cobraments, amb els requisits deguts.
  
c) Verificar els arquejos que el president estime necessaris
  
d) Portar tots els llibres que li permeten el millor exercici de la seua funció.
  
e) Disposar de fons junt amb el president o l'interventor.
  
Article 43. Competències del vicepresident i dels vocals
  
El vicepresident o, si és el cas, els vicepresidents substituiran el president en les absències legals i exerciran les competències que se li deleguen.
  
Els vocals exerciran les comeses que li siguen encomanades per l'Assemblea General, la Junta de Govern o el president.
  
CAPÍTOL IV
  
El funcionament dels distints òrgans
  
Article 44. La Presidència
  
1. El president del col·legi es considera en funció permanent, des de la presa de possessió i fins al seu cessament.
  
2. En absència del president, assumirà la Presidència, amb plenitud de funcions, el vicepresident o el membre de més edat de la Junta de Govern, de conformitat amb el que disposen els articles 22, 43 i concordants dels Estatuts.
  
Article 45. Les reunions de l'Assemblea General
  
L'Assemblea es reunirà ordinàriament una vegada en els mesos d'octubre a desembre de cada any. Amb caràcter extraordinari, quan ho decidisca el president o a iniciativa de la tercera part dels col·legiats.
  
Article 46. De la Junta de Govern
  
La Junta de Govern es reunirà amb caràcter ordinari cada trimestre i, amb caràcter extraordinari, quan ho decidisca el president o a iniciativa de la tercera part d'esta.
  
Article 47. Convocatòries
  
1. Tota reunió serà objecte de prèvia convocatòria individual, que contindrà l'ordre del dia dels assumptes a tractar.
  
2. Totes les convocatòries de la Junta de Govern es cursaran amb quaranta-vuit hores d'antelació; excepte les declarades d'urgència, que seran sotmeses a la seua posterior ratificació per la mateixa Junta.
  
3. La convocatòria de l'Assemblea General es publicarà, a més, en el Butlletí Oficial de la Província, amb 15 dies d'antelació; excepte les declarades d'urgència pel president o la Junta de Govern, que seran sotmeses a la seua posterior ratificació per la mateixa Assemblea.
  
Article 48. De les sessions
  
1. Per a celebrar vàlidament sessions l'Assemblea o la Junta de Govern caldrà l'assistència del president i del secretari, o de qui legalment els substituïsquen.
  
2. En les sessions extraordinàries només es podran tractar els assumptes inclosos en l'ordre del dia.
  
Els assumptes, primer, seran discutits i, després, votats. En les discussions es concedirà, si més no, dos torns a favor i dos en contra; però no consumiran torn el president i, si hi ha, el ponent.
  
3. Els acords seran adoptats, en primera votació, per majoria absoluta legal i, per majoria simple, en segona votació, la qual se celebrarà a continuació, llevat que fóra necessària la unanimitat o un quòrum especial.
  
Article 49. De les actes
  
De tota reunió s'estendrà acta corresponent, que serà autoritzada per la firma del secretari i el vistiplau del president.
  
Les actes es transcriuran mecànicament en llibres independents per a l'Assemblea i la Junta, en fulls timbrats, foliats i diligenciats degudament.
  
Article 50. Despeses de funcionament
  
Els membres de la Junta de Govern, quan per esta condició hagen de desplaçar-se de la localitat en què residixen, tindran dret a dietes i a l'abonament de despeses de viatge, a càrrec dels fons del col·legi.
  
CAPÍTOL V
  
El personal del col·legi
  
Article 51. La plantilla
  
1. El col·legi podran adscriure al servici personal retribuït en qualsevol de les modalitats establides per a les entitats locals.
  
2. El Règim del personal, el seu nomenament, sanció i separació, d'acord amb les disposicions vigents, serà de la competència de la Junta de Govern; no obstant, el president podrà ordenar, quan procedisca, la incoació d'expedients disciplinaris, decretar la suspensió preventiva i imposar la sanció d'advertència.
  
3. El personal adscrit amb la condició de funcionari serà regit per les normes vigents per als funcionaris d'Administració Local.
  
4. Les qüestions de personal seran resoltes per la Junta de Govern, amb audiència prèvia de l'interessat, i contra les esmentades resolucions este podrà fer ús dels recursos jurisdiccionals procedents.
  
TÍTOL III
  
Règim econòmic i pressupostari
  
CAPÍTOL I
  
Règim econòmic
  
Article 52. El patrimoni
  
El patrimoni del col·legi l'integren el conjunt de tots els béns mobles i immobles, drets i accions de la seua pertinença. La Secretaria redactarà l'oportú inventari, que es revisarà anualment.
  
Article 53. El pressupost
  
El règim econòmic del col·legi és pressupostari, que serà únic per a cada exercici, coincident amb l'any natural. El pressupost comprendrà la totalitat d'ingressos i despeses del col·legi durant l'exercici en qüestió.
  
El projecte de pressupost, amb l'antelació suficient, serà redactat per l'interventor i informat per la Junta de Govern. Haurà de ser aprovat per l'Assemblea General abans de l'inici de l'any de la seua aplicació; si no n'hi ha, es considerarà tàcitament prorrogat el vigent.
  
El col·legi enviarà còpia literal certificada dels seus pressupostos al Consell General de Col·legis Oficials de Secretaris Interventors i Tresorers d'Administració Local.
  
Article 54. La comptabilitat
  
1. Els comptes es portaran d'acord amb les normes de comptabilitat corrent, amb la màxima claredat i els deguts justificants per a la seua millor i més ràpida fiscalització.
  
2. Tots els comptes estaran explicats en la memòria redactada per l'interventor de la Junta de Govern amb indicació de quants aspectes i conceptes ho requerisquen.
  
CAPÍTOL II
  
Els recursos econòmics
  
Article 55. Recursos econòmics
  
Els col·legis disposaran dels següents recursos econòmics:
  
a) Les rendes, productes i interessos del seu patrimoni.
  
b) Les donacions, llegats, herències i subvencions de què el col·legi puga ser beneficiari.
  
c) Les aportacions, si és el cas, d'entitats públiques.
  
d) El rendiment dels servicis o prestacions derivades de l'exercici de funcions col·legials, incloses les publicacions.
  
e) Els beneficis dels seus contractes i concerts amb entitats públiques o particulars.
  
f) L'import de les quotes que satisfacen els col·legiats
  
g) Els que per qualsevol altre concepte legalment procedisquen.
  
Article 56. Les quotes
  
Les quotes que, per al sosteniment del col·legi, estan obligats a satisfer els col·legiats, seran de dos classes: les ordinàries i les extraordinàries.
  
Article 57. Quotes ordinàries
  
1. Les quotes ordinàries són anuals, excepte les dels col·legiats de nova incorporació o ingrés col·legial, cessament o jubilació, en els casos de les quals es fraccionaran trimestralment. La quantia es determinarà de conformitat amb les regles següents:
  
a) Per als col·legiats en exercici, siga quina siga la situació administrativa en què es troben en la subescala corresponent, fins a l'1 per 100 del sou anual. A estos efectes, es considera sou anual el que es preveu en cada exercici en la corresponent Llei de Pressupostos Generals de l'Estat.
  
b) Per als col·legiats voluntaris, en situació d'excedència voluntària, fins al 0,25 per 100 del sou que corresponga a la subescala que pertanyen.
  
c) Per a la resta de col·legiats voluntaris que, a títol de no exercidors, figuren incorporats al col·legi, caldrà ajustar-se al que disposa, respecte d'això, l'Assemblea General.
  
2. Els que es troben en expectativa de destinació estaran exempts durant el temps que dure esta situació.
  
3. Les variacions en la quota ordinària tindran efectes des del dia en què el funcionari haja passat a distinta situació administrativa o a gaudir nou sou.
  
Article 58. Quotes extraordinàries
  
Les quotes extraordinàries hauran de ser acordades per la Junta General del col·legi, amb les limitacions que, si és el cas, s'establisquen amb motiu de l'aprovació del pressupost. En tot cas, l'import no excedirà de la quota ordinària anual de l'exercici.
  
Article 59. Recaptació de quotes
  
1. La quota anual es fraccionarà en quatre terminis de la mateixa quantia, coincidents amb els trimestres naturals del corresponent any. Els rebuts es confeccionaran mecànicament a recaptar, per mitjà d'entitat d'estalvis o crèdit, des de la segona quinzena del primer mes de cada període.
  
2. Tots els col·legiats comunicaran a la Secretaria del col·legi les dades de la domiciliació bancària al compte de les quals es remetran els rebuts.
  
3. Quan un col·legiat incorrega en mora, el president li requerirà per al pagament del deute en el termini màxim d'un mes; si advertit de la mora transcorre un altre mes sense saldar el dèbit, el col·legiat quedarà automàticament suspés dels drets que li atorguen els presents Estatuts. La baixa li serà notificada per escrit.
  
La suspensió es mantindrà fins al compliment dels seus deures econòmics, sense perjuí de la reclamació judicial per la via procedent.
  
4. Contra este acord de baixa, es podran utilitzar els pertinents recursos esmentats d'estos Estatuts.
  
5. En qualsevol moment, es podrà alçar la suspensió o rehabilitar l'afiliació després de l'abonament dels descoberts pendents i interessos.
  
TÍTOL IV
  
Procediment i règim jurídic
  
CAPÍTOL I
  
Règim jurídic dels acords i disposicions corporatives
  
Article 60. Règim jurídic
  
El col·legi ajustarà la seua actuació a les normes de dret administratiu, excepte en les seues relacions laborals o civils, que estan subjectes al règim jurídic corresponent.
  
La legislació vigent sobre règim jurídic de les administracions publiques i procediment administratiu comú s'aplicarà supletòria, en defecte de previsions contingudes en la legislació bàsica estatal i autonòmica de desenvolupament sobre col·legis professionals, i en els Estatuts Generals dels Col·legis.
  
Article 61. Nul·litat de ple dret i anul·labilitat
  
1. Són nuls de ple dret qualssevol actes del col·legi en els casos següents:
  
a) Els que lesionen els drets i llibertades susceptibles d'empara constitucional,
  
b) Els dictats per òrgan manifestament incompetent per raó de la matèria o del territori.
  
c) Els que tinguen un contingut impossible.
  
d) Els que siguen constitutius d'infracció penal.
  
e) Els dictats prescindint totalment i absolutament del procediment legalment establit o de les normes que contenen les regles essencials per a la formació de la voluntat dels òrgans col·legials, segons el que disposa els Estatuts.
  
f) Els actes expressos o presumptes contraris a l'ordenament jurídic pels quals s'adquirisquen facultats o drets quan no es tinguen els requisits essencials per a la seua adquisició.
  
2 Són anul·lables la resta d'actes que incórreguen en qualsevol infracció de l'ordenament jurídic, inclús la desviació de poder.
  
Article 62. Execució dels actes
  
1. Els actes i resolucions adoptats pels òrgans del col·legi, en l'exercici legítim de potestats administratives, seran executius des de la seua adopció, en els termes assenyalats en la legislació sobre procediment administratiu.
  
2. Quan el col·legi, en algun supòsit concret, no dispose de capacitat pròpia, ni de mitjans per a l'execució forçosa dels seus actes administratius, els informaran de la conselleria d'adscripció. A este efecte, demanarà l'auxili executiu necessari per a l'execució forçosa dels seus actes administratius.
  
Article 63. Impugnació
  
Els actes i disposicions del col·legi, quan estiguen subjectes al dret administratiu, seran impugnables davant de la jurisdicció contenciosa administrativa, de conformitat amb el que disposa la Llei Reguladora de la Jurisdicció Contenciosa Administrativa, una vegada esgotats els recursos corporatius.
  
Article 64. Recursos corporatius
  
Les resolucions del president i de la Junta de Govern es podran recórrer en alçada, en el termini de 15 dies davant de l'Assemblea General del col·legi, i les d'esta, davant del Consell General de col·legis oficials de Secretaris Interventors i Tresorers d'Administració Local, amb caràcter previ a la impugnació davant de la jurisdicció contenciosa administrativa, si és el cas.
  
Article 65. Delegació de firma i comandes de gestió
  
1. Els titulars de l'organització col·legial, en matèria de la seua competència, podran delegar, per a la firma de determinats actes, la unitat administrativa dependent, exclosos els de caràcter sancionador. La delegació no alterarà la competència i per a la seua validesa no caldrà la seua publicació.
  
2. També es podrà encomanar, lliurement, a persones físiques o jurídiques, la realització d'activitats de caràcter material, tècnic o de servicis, de la competència col·legial. La comanda de gestió no suposa cessió de titularitat de la seua competència, ni dels elements substantius del seu exercici.
  
CAPÍTOL II
  
Honors i distincions
  
Article 66. Els mèrits
  
1. Els col·legiats que, en l'exercici de plaça de funcionari d'administració local amb habilitació de caràcter nacional, s'hagen distingit per la seua dedicació, rendiment, innovació o altres causes d'interés general per a l'administració Local, són mereixedors de general reconeixement per part del col·legi.
  
2. Es consideren actes dignes de menció o reconeixement del col·legi:
  
1r. Ser o haver sigut col·legiat durant més de 20 anys ininterromputs o acumulats en diverses ocasions.
  
2n. L'exercici amb dedicació i general estima dels càrrecs de president o un altre de la Junta de Govern durant un mandat complet.
  
3r. Haver exercit una mateixa plaça d'habilitació nacional de la província d'Alacant, almenys durant 15 anys. També per l'exercici successiu de diverses places de la província durant més de 25 anys.
  
4t. Haver obtingut, d'una corporació local de la província d'Alacant, un reconeixement oficial per la seua entrega, dedicació, innovació o estima general.
  
5t. Ser autor de llibres, treballs o col·laboracions en revistes professionals sobre temes generals o específics d'administració local.
  
6t. Haver coordinat o organitzat cursos homologats de formació personal, així com l'habitual participació com a ponent dels cursos de formació o de jornades informatives i taules redones.
  
7t. Haver prestat servicis a l'administració local durant més de 35 anys.
  
8t. Qualsevol altre treball o dedicació especial sobre temes locals o d'interés preferent per al col·legi, no compresos en els números anteriors i que a criteri de la Junta de Govern o a proposta de 10 col·legiats, hagen de ser objecte de reconeixement i distinció col·legial.
  
Article 67. Les distincions
  
1. Els col·legiats que s'hagen destacat, realitzat, promogut o col·laborat de manera perceptible en algun dels fets relacionats en l'article anterior, han de ser objecte d'expedient honorífic i reconegut amb alguna o més de les distincions següents:
  
1r. Concessió dels títols d'honor de president, vicepresident, secretari, vocal o semblant del col·legi.
  
2n. Placa d'or o plata.
  
3r. Insígnia col·legial d'or o plata.
  
4t. Petició de la medalla de Sant Raimon de Peñafort, del treball o altres d'adequades de caràcter estatal.
  
5t. Petició de medalla o una altra distinció honorífica de la Comunitat Valenciana o de la província d'Alacant.
  
2. L'Assemblea General, per majoria absoluta i amb expedient motivat, també podrà concedir les pertinents i adequades distincions honorífiques a persones físiques o jurídiques que hagen col·laborat o prestat assessorament o ajuda altruistes al col·legi o, de mode molt especial, a algun col·legiat o grup col·legial.
  
Article 68. Competència
  
1. L'expedient honorífic s'iniciarà per escrit motivat i proposat per la Junta de Govern o, almenys, 10 col·legiats. El president traslladarà la proposta a tots els col·legiats els quals, durant el termini de 10 dies naturals, podran presentar al·legacions o suggeriments.
  
2. L'Assemblea General, en sessió ordinària o extraordinària, resoldrà sobre la proposta. L'aprovació requerix la majoria absoluta dels membres assistents.
  
3. L'acord es notificarà, en primer lloc, al col·legiat distingit.
  
La distinció s'entregarà, a ser possible, en acte públic a celebrar a la seu col·legial.
  
4. Si és el cas, es comunicarà al departament ministerial i a la conselleria que tingueren competència en assumptes de personal d'habilitació nacional.
  
5. Quan el col·legiat distingit es trobe en situació activa o en la distinció s'haja tingut en compte acord o petició d'una Corporació, es donarà compte de la resolució.
  
CAPÍTOL III
  
Règim disciplinari
  
Article 69. Potestat sancionadora
  
El col·legi exercirà la potestat sancionadora per a corregir les accions i omissions que realitzen els professionals, en l'orde professional i col·legial, que es definixen en els presents Estatuts o en el Codi Deontològic aprovat pel Consell General de Secretaris Interventors i Tresorers d'Administració Local.
  
Article 70. Competència sancionadora
  
1. Les infraccions comeses pels col·legiats seran corregides per la Junta de Govern del col·legi o, si és el cas, pel president.
  
Les infraccions dels deures professionals i col·legials, dels membres de les juntes de Govern del col·legi, seran corregides pel Consell General de Secretaris Interventors i Tresorers d'Administració Local, sense perjuí de la legislació aplicable.
  
Article 71. Tipificació d'infraccions
  
Les faltes es classificaran en lleus, greus i molt greus.
  
1. Seran faltes lleus:
  
a) La desconsideració cap als companys, tant en relació amb l'activitat de caràcter col·legial com professional.
  
b) Els actes de desconsideració cap als membres de la Junta de Govern, Consell Autonòmic o Consell General de Col·legis Oficials de Secretaris Interventors i Tresorers d'Administració Local
  
2. Són faltes greus:
  
a) La desconsideració greu cap als companys tant en relació amb l'activitat de caràcter col·legial com professional.
  
b) Els actes greus de desconsideració cap als membres de la Junta de Govern, Consell Autonòmic o Consell General de Secretaris Interventors i Tresorers d'Administració Local.
  
c) La desatenció als càrrecs col·legials com a conseqüència de la falta d'assistència no justificada.
  
d) L'obstaculització a l'exercici dels drets d'accés als càrrecs i als llocs reservats als funcionaris de les tres escales.
  
e) Realitzar actuacions encaminades a afavorir, emparar o tolerar l'intrusisme.
  
f) La realització d'activitats il·legals que poden perjudicar greument la imatge, consideració social o professional, o el prestigi dels col·legiats o de l'organització col·legial. .
  
g) La infracció dels deures generals i obligacions especials a què es referix l'article 11 dels Estatuts Generals de Col·legis de Secretaris Interventors i Tresorers d'Administració Local.
  
3. Són faltes molt greus:
  
a) La desatenció greu als càrrecs col·legials com a conseqüència de la falta d'assistència no justificada.
  
b) El falsejament o inexactitud greu de la documentació professional, i l'ocultació o simulació de dades que el col·legi ha de conéixer per a exercitar les seues funcions o per al repartiment equitatiu dels càrrecs col·legials.
  
c) Confeccionar barems a mida pròpia.
  
d) Impossibilitar l'accés a una plaça que s'ostenta en règim d'acumulació.
  
e) L'exercici il·legal de funcions reservades a funcionaris de l'escala.
  
f) La connivència amb els òrgans competents de la corporació local en el manteniment il·legal de la categoria o la reclassificació d'una plaça a fi d'interessos particulars, quan l'esmentada il·legalitat haja sigut declarada per sentència judicial ferma.
  
g) Tota actuació professional que supose discriminació per raó de raça, sexe, religió, llengua, opinió, lloc de naixement, veïnat o qualsevol altra condició o circumstància personal o social.
  
Article 72. Tipificació de sancions
  
Podran imposar-se les sancions següents:
  
1. Advertència privada.
  
2. Reprensió publicada en el butlletí professional.
  
3. Suspensió en la condició de col·legiat fins a sis mesos.
  
4. Separació del càrrec col·legial d'un mes a un any.
  
5. Separació del càrrec col·legial durant el període del mandat en curs.
  
6. Separació del càrrec col·legial durant el període del mandat en curs i declaració d'incapacitat per al següent.
  
7. Suspensió en la condició de col·legiat des de sis mesos i un dia fins a dos anys.
  
Article 73. Correspondència entre infraccions i sancions
  
1. Per a les faltes lleus, s'aplicarà la sanció 1a. Per a les faltes greus, les sancions 2a a 4a, i per a les faltes molt greus, les sancions 5a a 7a.
  
2. En la imposició d'estes sancions s'haurà de guardar la deguda proporció entre la gravetat del fet constitutiu de la infracció i la sanció aplicada. Es consideraran especialment els següents criteris per a la graduació de la sanció a aplicar:
  
a) L'existència d'intencionalitat o reiteració.
  
b) La naturalesa dels perjuís causats.
  
c) La reincidència, per comesa en el termini d'un any de més d'una infracció de la mateixa naturalesa, quan així haja sigut declarat per resolució ferma.
  
d) Negligència professional inexcusable.
  
e) Obtenció de lucre il·legítim mercé a l'actuació il·lícita.
  
Article 74. Prescripció i cancel·lació
  
Les infraccions lleus prescriuen als sis mesos; les greus, a l'any, i les molt greus, als dos anys.
  
Les sancions lleus prescriuen als sis mesos; les greus, a l'any, i les molt greus, als dos anys.
  
Els terminis de prescripció de les infraccions començaran a comptar de la comesa de la infracció; els de les sancions, des de l'endemà a aquell en què adquirisca fermesa la resolució per la qual s'imposa la sanció. La prescripció de les infraccions s'interromprà per qualsevol acte col·legial exprés i manifest dirigit a investigar la presumpta infracció. La realització de qualsevol acte col·legial exprés i manifest d'execució de la sanció interromprà, el termini de prescripció d'esta.
  
La cancel·lació suposa l'anul·lació de l'antecedent sancionador a tots els efectes. Les sancions lleus es cancel·laran a l'any; les greus, als dos anys, i les molt greus, als quatre anys, a comptar del compliment de les sancions.
  
Article 75. Rehabilitació
  
El sancionat podrà demanar a l'òrgan sancionador la seua rehabilitació, amb la conseqüent cancel·lació de la nota en el seu expedient personal.
  
Els terminis de rehabilitació, una vegada complida la sanció, seran els següents:
  
1. Per faltes lleus, als 6 mesos
  
2. Per faltes greus, als 2 anys.
  
3. Per faltes molt greus, als 4 anys.
  
Article 76. Procediment sancionador
  
1. No es podrà imposar cap sanció col·legial sense instrucció prèvia d'expedient disciplinari. El procediment sancionador a seguir per a depurar l'eventual responsabilitat disciplinària, s'ajustarà, en tot cas, als principis de la potestat sancionadora i del procediment sancionador consagrats en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i normes que la desenvolupen.
  
2. El procediment s'iniciarà sempre d'ofici, mitjançant un acord o resolució de l'òrgan competent, amb indiferència del mode pel qual haja tingut coneixement dels fets.
  
3. Abans d'iniciar el procediment, podran realitzar-se diligències prèvies encaminades a determinar si concorren circumstàncies que justifiquen tal iniciativa. Estes actuacions s'orientaran, de manera especial, a determinar amb la major precisió possible, els fets susceptibles de motivar incoació del procediment, la identificació de la persona o persones que pogueren resultar responsables i les circumstàncies rellevants que concorren en uns i altres. Estes actuacions prèvies no formen part de l'expedient i, per això, no interrompen el termini de la prescripció. En tot cas, estes actuacions prèvies hauran de ser acordades per la Junta de Govern.
  
4. Serà preceptiva l'obertura d'expedient en tot procediment sancionador. La Junta de Govern designarà lliurement, d'entre els col·legiats, l'instructor i el secretari d'este.
  
Article 77. Resolució de l'expedient
  
Ningú no podrà ser sancionat per fets no tipificats en estos Estatuts, ni ser objecte de sanció diferent de les previstes en estos.
  
L'instructor formularà el corresponent plec de càrrecs, que comprendrà els fets imputats, amb expressió, si és el cas, de la falta presumptament comesa i de les sancions que puguen ser aplicades. Es notificarà a l'interessat perquè puga contestar les al·legacions que considere convenients, amb l'aportació de quants documents i propostes de prova considere d'interés.
  
Conclosa la prova, l'instructor del procediment formularà proposta de resolució, que es notificarà a efecte que puga formular al·legacions; després s'elevarà allò que s'ha actuat a la Junta de Govern perquè dicte la resolució final, que ha d'estar motivada.
  
Article 78. Recursos contra les sancions
  
Les resolucions del president i de la Junta de Govern seran recurribles en alçada, en el termini de 15 dies davant de l'Assemblea General del Col·legi, i les d'esta, davant del Consell General de Secretaris Interventors i Tresorers d'Administració Local, sense perjuí de la legislació aplicable, amb caràcter previ a la impugnació davant de la jurisdicció contenciosa administrativa, si és el cas.
  
CAPÍTOL IV
  
Modificació dels Estatuts
  
Article 79. Modificació dels Estatuts
  
Els Estatuts poden ser modificats, amb memòria motivada, a instància del president o a proposta de la Junta de Govern. L'Assemblea General és la competent en ambdós supòsits per a aprovar la modificació.
  
TÍTOL V
  
Relacions amb altres col·legis
  
CAPÍTOL I
  
Amb entitats professionals
  
Article 80. Associació amb altres col·legis
  
El col·legi podrà associar-se de ple dret o, si és el cas, adherir-se amb les pertinents condicions, en associacions de col·legis professionals d'àmbit provincial. Si la incorporació no requerix la modificació d'estos Estatuts, podrà ser acordada per la Junta de Govern; en cas contrari, per l'Assemblea General.
  
CAPÍTOL II
  
Agrupació, segregació i dissolució
  
Article 81. Consell General de col·legis
  
El Consell General de Col·legis Oficials de Secretaris Interventors i Tresorers d'Administració Local, integrat per tots els col·legis territorials, és l'organisme representatiu i coordinador superior de l'organització de secretaris, interventors i tresorers d'administració local.
  
Article 82. Consell Autonòmic de col·legis
  
De conformitat amb allò que s'ha preceptuat en l'article 14 de la Llei 6/1997, de 4 de desembre, de la Comunitat Valenciana, el Col·legi Territorial d'Alacant s'integrarà en el Consell Valencià de Col·legis Territorials de Secretaris, Interventors i Tresorers d'Administració Local.
  
Els fins i funcions es determinaran en els mateixos Estatuts, amb subjecció a la legislació bàsica estatal i a l'autonòmica valenciana.
  
Article 83. Unió, fusió, absorció i segregació
  
La unió o fusió, així com l'absorció del col·legi ha de ser acordada per l'Assemblea General i requerirà, segons allò que s'ha preceptuat en l'art. 8 de la Llei de la Comunitat Valenciana 6/1997, de 4 de desembre, l'aprovació del Govern Valencià. La mateixa observança es tindrà en compte en cas de segregació d'este col·legi per a constituir un de nou.
  
Article 84. Suspensió
  
En el supòsit de reduïda col·legiació, es convocarà a l'Assemblea General en sessió extraordinària i com a assumpte preferent la suspensió temporal de les seues activitats. No obstant, l'acord ha de ser aprovat per la Generalitat Valenciana, amb un informe previ del Consell Valencià de Col·legis de Secretaris, Interventors i Tresorers d'Administració Local.
  
2. La suspensió del col·legi tindrà lloc:
  
a) Per acord de l'Assemblea pres per les tres cinquenes parts dels col·legiats.
  
b) Per la falta de col·legiats suficients per a cobrir els llocs de la Junta de Govern sense coincidir o duplicar càrrecs.
  
Article 85. Dissolució i liquidació
  
1. El col·legi té vigència indefinida per efecte de l'obligatorietat de la col·legiació dels seus membres; excepte en el cas que ho impose directament la Llei. En tal supòsit es requerix l'acord de l'Assemblea General en la forma que es determinen en estos Estatuts i posterior aprovació pel Govern Valencià, amb un informe previ del Consell Valencià de Col·legis Professionals.
  
2. El Consell de Col·legis serà part en el procés de dissolució, prendrà les mesures que les circumstàncies aconsellen i autoritzarà la destinació del patrimoni que siga procedent.
  
L'acord de dissolució es publicarà en Butlletí Oficial de la Província d'Alacant i en el Diari Oficial de la Generalitat. Valenciana, per la qual cosa es comunicarà prèviament a la conselleria competent, per a l'adopció de la resolució apropiada i per a la seua inscripció en el Registre de Col·legis Professionals.
  
3. El patrimoni social es destinarà en primer lloc a cobrir el passiu. A l'actiu restant se li donarà la determinació que haja acordat l'Assemblea.
  
Diligència
  
Els presents Estatuts van ser aprovats en la sessió extraordinària celebrada per l'Assemblea General el dia 8 de maig de l'any 2004.
  
Alacant, 15 de juny de 2004.- El president: Francisco Guardiola Blanquer. El secretari: Federico López Álvarez.